Gollivud kinomukofotining bosh sovrini Devid Fincherning “Yo‘qolgan qiz”iga nasib etdi

Hollywood Film Awards mukofoti tanloviga ko‘ra, Devid Fincherning “Yo‘qolgan qiz” kartinasi 2014-yilning eng yaxshi filmi deb topildi. Deadline axborotiga ko‘ra, eng yaxshi ssenariy (Gillian Flinn) uchun atalgan sovrin ham shu filmga nasib etgan, deb xabar bermoqda “Kun”.

Ikkinchi Jahon urushidagi nemislarning shifrlarini yo‘qqa chiqarish tarixi haqida hikoya qiluvchi “Imitatsiyalar o‘yini” filmi uchta sovrinni qo‘lga kiritdi — mukofotlarni film rejissyori Morten Tildum, matematik Alan Tyuring rolini o‘ynagan aktyor Benedikt Kamberbetch va aktrisa Kira Naytli qo‘lga kiritdi. Naytli ikkinchi darajali eng yaxshi ayol roli uchun taqdirlandi.
“Hali hamon Elis” filmidagi roli uchun Julianna Mur eng yaxshi aktrisa deb topilgan bo‘lsa, “Ajdarhoni qanday qilib qo‘lga o‘rgatish mumkin-2” multfilmi eng yaxshi animatsion filmga aylandi. Hollywood Film Awards’ning faxriy sovrini Maykl Kitonga taqdim etildi.
Ma’lumot uchun, Hollywood Film Awards mukofoti 1997-yildan beri topshirib kelinadi. U mukofotlar mavsumini ochib beruvchi tadbir hisoblanadi. Mukofot 26 yo‘nalishda taqdim etiladi, ularning 18 tasi bevosita taqdirlash marosimida bo‘lib o‘tadi.